উৎস বিবেচনায় বা নির্দিষ্ট আবাসস্থলে অভিযোজিত হওয়ার কারণে মাছকে স্বাদুপানির, স্বল্প লোনাপানির, সামুদ্রিক ও পরিযায়ী ইত্যাদি বাস্তুসংস্থানিক দলে ভাগ করা হয়েছে। স্বাদুপানির মাছ সর্বদাই স্বাদু পানিতে বাস করে। স্বল্প লোনাপানির মাছ সমুদ্রের স্বল্প লবণাক্ত অঞ্চল ও নদীর মোহনায় বাস করে। সামুদ্রিক মাছ সমুদ্রের পানিতে থাকলেও মহাসাগরের উন্মুক্ত জলরাশির পৃষ্ঠভাগে বা উপকূলীয় লোনাপানিতে বসবাস করতে পারে। পরিযায়ী মাছ প্রজননের জন্য সমুদ্রের লোনাপানি থেকে স্বাদুপানিতে (যেমন- ইলিশ) অথবা স্বাদুপানি থেকে সমুদ্রের লোনা পানিতে যায় (যেমন- বাইম)।